જીરું પણ આખું અને પાઉડર બન્ને રીતે ઉપયોગમાં લેવાય છે. મોટા ભાગે ગુજરાતી ઘરોમાં ધાણા અને જીરું બન્ને સાથે પીસાય છે અને સાથે જ એનો ઉપયોગ કરવામાં આવે છે. એ બન્નેનું કોમ્બિનેશન ઘણું જ ગુણકારી માનવામાં આવે છે. જીરામાં ઘણું ફાઇબર હોય છે, જે પાચન માટે ઉપયોગી રહે છે. જે વ્યક્તિને ગેસ, એસિડિટી, પેટમાં બળતરા, અપચો, ઓડકાર જેવી પેટને લગતી કોઈ પણ સમસ્યા હોય તેને માટે જીરું અક્સિર ઇલાજ છે. જીરું વ્યક્તિનો રેઝિસ્ટન્સ પાવર વધારે છે. એમાં એન્ટિફંગલ પ્રોપર્ટી છે. સ્ત્રીઓને માસિક દરમ્યાન થતી તકલીફો માટે પણ એ ઘણું ઉપયોગી કહી શકાય છે. જીરાના પાઉડર ઉપરાંત શેકેલું જીરું પણ અત્યંત ફાયદાકારક છે. ઉનાળામાં દહીં કે છાશમાં શેકેલું જીરું નાખીને ખાવું જોઈએ.